A4-0250/98

Päätöslauselma vetoomusvaliokunnan käsittelyistä Euroopan parlamentin istuntokaudella 1997 - 1998

Euroopan parlamentti, joka

- ottaa huomioon työjärjestyksensä 156 - 158 artiklan ja erityisesti 157 artiklan 5 kohdan,

- ottaa huomioon Euroopan unionista tehdyn sopimuksen, ja erityisesti EY:n perustamissopimuksen 8 d ja 138 d artiklan,

- ottaa huomioon, että Euroopan unionista tehdyssä sopimuksessa olevaan unionin kansalaisuutta käsittelevään osaan sisältyy määräyksiä oikeudesta esittää vetoomuksia ja että tällä sopimuksella perustettiin Euroopan oikeusasiamiehen tehtävä,

- ottaa huomioon, että jäsenvaltioiden ratifioitavana olevalla Amsterdamin sopimuksella ei muuteta olennaisesti oikeutta esittää vetoomuksia eikä oikeusasiamiehen tehtäviä,

- ottaa huomioon aiemmat vetoomuksia koskevat päätöslauselmansa, erityisesti 10. kesäkuuta 1997 antamansa päätöslauselman vetoomusvaliokunnan käsittelyistä parlamentin toimintavuonna 1996 - 1997 ((EYVL C 200, 30.6.1997, s. 26.)),

- ottaa huomioon 14. heinäkuuta 1995 antamansa päätöslauselman Euroopan oikeusasiamiehen asemasta ((EYVL C 249, 25.9.1995, s. 226.)) ja 15. heinäkuuta 1997 antamansa päätöslauselman Euroopan oikeusasiamiehen vuosittaisesta toimintakertomuksesta 1996 ((EYVL C 286, 22.9.1997, s. 41.)),

- ottaa huomioon vetoomusvaliokunnan mietinnön (A4-0250/98),

A. palauttaa mieliin, että oikeudessa esittää vetoomuksia ei ole kyse ainoastaan unionin kansalaisten perusoikeudesta vaan myös siitä, että sillä vahvistetaan Euroopan parlamentin suorittamaa poliittista valvontatehtävää, koska sen avulla voidaan paljastaa vakavia yhteisöoikeuden rikkomistapauksia,

B. ottaa huomioon vastaanotettujen vetoomusten suuren lukumäärän sinä ajanjaksona, jota tämän päätöslauselman pohjana ollut mietintö koskee,

C. ottaa huomioon, että nyttemmin kodifioitu oikeus esittää vetoomuksia myös velvoittaa Euroopan parlamentin käsittelemään vetoomukset mahdollisimman tehokkaasti Euroopan komission ja muiden Euroopan parlamentin omien toimivaltaisten elinten avustuksella,

D. on tyytyväinen parlamentin ja Euroopan oikeusasiamiehen välille syntyneeseen tiiviiseen yhteistyöhön, jossa kumpikin osapuoli toimii valtuuksiensa puitteissa; katsoo, että tiivis yhteistyö Euroopan oikeusasiamiehen kanssa muodostaa edellytyksen unionin kansalaisten mahdollisuudelle käyttää täysin unionin kansalaisuuteen liittyviä perusoikeuksia,

E. katsoo, että tiivis yhteistyö jäsenvaltioiden kansallisten viranomaisten kanssa on tarpeen vetoomusten käsittelemiseksi tehokkaasti;

1. Vakuuttaa jälleen, miten tärkeä sopimuksissa vahvistettu oikeus vetoomusten esittämiseen on; tämä oikeus ei ole tärkeä ainoastaan kansalaisille ja muille asukkaille, vaan myös Euroopan unionin eri toimielimille, koska vetoomukset tarjoavat toimielimille mahdollisuuden saada tietoa kansalaisten todellisista odotuksista;

2. Korostaa, että oikeudella esittää vetoomuksia taataan unionin kansalaisille laaja demokraattinen osallistumis- ja tiedonsaantimahdollisuus; muistuttaa kuitenkin, että vetoomusten asianmukainen ja tehokas käsittely riippuu siitä, onko asiasta vastaavissa yksiköissä tarpeellisia henkilöstöresursseja; toistaa pyyntönsä, että unionin kansalaisille tiedotetaan säännöllisesti ja usein sekä kaikin asianmukaisin keinoin heillä EY:n perustamissopimuksen 138 d artiklalla myönnetystä oikeudesta esittää vetoomuksia, vetoomusten osoittamistavoista Euroopan parlamentille sekä niiden esittämisedellytyksistä;

3. Korostaa halukkuuttaan pitää vetoomusten välityksellä jatkuvasti yhteyttä yleiseen mielipiteeseen ja samalla lujittaa yhteisön kokonaistoiminnan valvontaa sekä vahvistaa sen, että vetoomukset tulisi käsitellä ja dokumentoida mahdollisimman tehokkaasti;

4. Korostaa, että käyttämällä uutta tietotekniikkaa (erityisesti Internetiä) entistä laajemmin unionin kansalaisille voitaisiin antaa entistä enemmän tietoa vetoamisoikeuden tarjoamista mahdollisuuksista, ja toisaalta tehostaa ja nopeuttaa Euroopan parlamentin vastaanottamien vetoomusten käsittelyä; korostaa, että työjärjestystä, valtakirjojen tarkastusta ja koskemattomuutta käsittelevän valiokunnan puoltava ehdotus Internetin kautta toimitettujen vetoomusten vastaanottamisesta - jota vetoomusvaliokunta tuki - on tärkeä aloite, jolla helpotetaan unionin kansalaisten mahdollisuuksia käyttää heillä unionissa olevia oikeuksia; kehottaa tämän vuoksi asiasta vastaavia yksiköitään huolehtimaan siitä, että lopullinen poliittinen päätös tehdään pikaisesti ja että päätöksen täytäntöönpanemiseksi ryhdytään tarpeellisiin toimiin hallinnon ja tietotekniikan aloilla;

5. Antaa Euroopan komissiolle tunnustusta tavasta, jolla tämä on työskennellyt vetoomuksia käsiteltäessä, sillä kun otetaan objektiivisesti huomioon toimielinten väliset suhteet ja sopimusten asettamat velvoitteet, on odotettua, että komissioon lähetettyjen vetoomusten käsittelyssä komissio ja parlamentin yhteistyö on ollut kaiken kaikkiaan tyydyttävää komission Euroopan parlamentin valiokunnalle antamien vastausten ja valiokunnan työhön osallistumisen ansiosta; pyytää, että komissio pyrkii mahdollisuuksiensa mukaan jatkamaan tätä työtä ja antamaan vastaukset mahdollisimman nopeasti;

6. Pahoittelee, ettei neuvosto ole reagoinut vetoomusvaliokunnan esittämiin huomautuksiin, jotka ovat koskeneet yhteisöoikeuden noudattamisen laiminlyöntiä ja rikkomuksia eikä ole myöskään noudattanut neuvoston jäsenille esitettyä kutsua osallistua säännöllisesti valiokunnan kokouksiin; korostaa jälleen kerran, että kaikkien eurooppalaisten toimielinten ja laitosten välisellä tiiviillä yhteistyöllä on ratkaiseva merkitys unionin kansalaisuuteen liittyvien perusoikeuksien kunnioittamisen kannalta;

7. Korostaa, että vetoomusmenettely antaa mahdollisuuden yksittäisille kansalaisille ilmoittaa tapauksista, joissa on rikottu yhteisöoikeutta, ja myötävaikuttaa loppujen lopuksi Euroopan unionin kehitykseen; pyytää tässä asiassa komissiota tehostamaan valvontaa EY:n perustamissopimuksen 169 artiklan mukaisesti;

8. Toivoo, että jäsenmaiden toiminta paranisi tässä suhteessa niissä tapauksissa, joissa rikkomisesta on ilmoitettu ja korostaa, että jäsenmaiden olisi tärkeätä vastata ja reagoida täydellisesti ja ajoissa komission pyytäessä tietoja ja toimia EY:n perustamissopimuksen 5 artiklan mukaisesti, mikä velvoittaa auttamaan yhteisöä täyttämään tehtävänsä;

9. Antaa valiokuntien tehtäväksi jatkaa tiedoksi tai lausuntoa varten annettujen vetoomusten huolellista tutkimista ja ryhtymään tarvittaviin toimiin sekä harkitsemaan mahdollisuutta liittää nykyisiin ja tuleviin töihinsä käsittelyä varten saamansa vetoomukset pyrkien mahdollisuuksiensa mukaan löytämään yleiset ratkaisut esitettyihin ongelmiin; toivoo lisäksi saavansa tietoja kaikista tällaisista tapauksista;

10. Kehottaa puhemiestään välittämään tämän päätöslauselman ja asiaa koskevan mietinnön komissiolle, neuvostolle, jäsenvaltioiden hallituksille, parlamenteille ja vetoomusvaliokunnille tai muille vetoomusasioista vastaaville valiokunnille, Euroopan oikeusasiamiehelle ja jäsenvaltioiden oikeusasiamiehille tai vastaavan luonteisille elimille.